《次韵答王宪佥宗吉》
明代·江源

登堂再拜鬓都丝，旧话方浓又别时。满目江花南浦赋，百年忠愤北门诗。

秋堂秉烛还疑梦，风雨兼程未谓迟。国计正劳当宁念，五羊归思敢先驰。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。